子集弟寄江蟹
作者：張九成
朝代：宋

paragraphs: 吾鄉十月間，海錯賤如土。
尤思鹽白蟹，滿殻紅初吐。
薦酒欻空尊，侑飯饞如虎。
別來九年矣，食物那可睹。
蠻煙瘴雨中，滋味更荼苦。
池魚腥徹骨，江魚骨無數。
每食輒嘔噦，無辭知罪罟。
新年庚運通，此物登盤俎。
先以供祖先，次以宴賓侶。
其餘及妻子，咀嚼話江浦。
骨滓不敢擲，念带煙江雨。
手足義可量，封寄無辭屢。